女生瞞男友搶日本機票去慶生 1原因終分手收場仲想… 網民:好癲
未問過就安排旅行,最後竟分手收場。有女生在討論區大呻,自己一直籌備跟男友到日本旅行,為對方慶生,沒想到成功買到大專生優惠機票後,男友「着晒」指他已投身職場不能輕易請假,批評「唔好隨便決定好唔好,有冇問過我」,氣到提出分手。她自知闖禍可能要獨自去旅行,「唔知今次會唔會復合,我諗緊要唔要主動問佢好」。不少網民指責女生只顧自己感受,「自我中心到無得救」,但也有網民不理解其男友「點解要發咁大脾氣」,稱「機票幾百蚊啫,請唔到假當跌咗咪得」。
樓主在Dcard討論區以「
」為題發帖,表示自己費盡心思成功搶購去大專生優惠機票去日本,「係佢(男友)生日嗰個星期」,打算為他送上他驚喜。可惜發展不似預期,男友知情後反而發火,批評她未有提早商量,「你就話讀緊書啫,我返工邊有咁易請假啊,唔好隨便決定好唔好,有冇問過我」,甚至提出分手。樓主指男友並非情緒不穩定的人,試過吵架後分手,之後他提出復合。她坦言即使要獨自去旅行也很期待,「同埋一個人嘅plan(行程)同兩個人有分別,加埋因為唔知今次會唔會復合,我諗緊要唔要主動問佢好」。
樓主的態度令網民愕然,認為她太自我中心,「人哋都講咗話請唔到假,同埋都分咗手,問嚟有咩意思,當買個教訓」、「佢都講過未必請到假,你仲走去問」、「仲係諗住問佢一唔一齊去,好癲」、「你以為好似睇人哋啲片咁好sweet(甜蜜)咩,現實係你製造緊麻煩俾另一半囉」。
有網民表示理解男友想法,「好明白佢嬲嘅點,錢又無得退,又要佢夾硬請假」、「邊止幾百蚊嘅問題,係尊重嘅問題」。有網民相信這只是分手導火線,「你平時應該有好多嘢辣㷫佢,𠵱家佢終於可以爆晒出嚟同講分手」。不過,部份網民質疑男友反應過大,「有冇咁易嬲,自己請唔到假咪直接同女朋友講去唔到囉,又唔係使咗佢錢」,更留言笑問「究竟咩工生日請唔到假」。
(Dcard)